Fantasie in 2016 – myAfrikaans
Rachelle	Jan 18, 2017	fantasie
Laas jaar het vir my op 'n hoë noot begin met die skryf en uitgee van twee fantasieverhale in Afrikaans. Ek het my hand gewaag aan iets wat vir my splinternuut was en my eerste tree gegee met DIE VITA FAKTOR. Ek het dit so geniet dat ek toe sommer voortgaan en DIE LUCERNA FAKTOR ook skryf.
Die fantasie genre is nog relatief nuut in Afrikaans en die moontlikhede is groot. Dis ook vir mý nuut en daar het vir my 'n nuwe wêreld van moontlikhede oopgegaan.
Ek het 'n goeie verbeelding – soos enige skrywer. Ek lees en kyk wyd en is oop vir nuwe idees en konsepte. Daar is natuurlik onbeperkte beweegruimte in die fantasie genre om my verbeelding vrye teuels te gee. Enigiets kan werk, enigiets is moontlik, al die inligting en kennis is daar buite. Ek moes dit net vat en saamsnoer in 'n lekker storie gevul met interessante karakters, gebeurlikhede en ook 'n goeie skoot humor.
Die Lucerna Faktor gaan oor lig en donker. Die Ryk van Lig (Lucerna beteken lamp) wat teenoor Timor en sy Ryk van Falsum en die duisternis staan. In Die Lucerna Faktor het ek voortgebou op die grondslag wat ek in die eerste boek gelê het met die bestaande karakters en het daarby twee nuwe karakters geskep, Falco Scuro en die Ligblom, Clara Lux. Die omgewing bly dieselfde en natuurlik is die duistere en uiters vermaaklike Timor ook deurlopend teenwoordig.
In DIE VITA FAKTOR is die hoofkarakter Marcus de Winter, 'n koppige man wat weet wat hy wil hê en hy weet hy wil niks te doen hê met die vreemde dinge wat skielik met hom gebeur nie. Hy laat hom nie gebruik nie en hy laat hom nie voorsê nie. Hy bied hewig weerstand teen die gedagte dat hy van elders afkomstig is, tot die bewyse van 'n ander bestaan op 'n ander plek nie meer ontken kan word nie. Toe hy eers besef dat hy vir groter dinge bestem is, werp hy hom hart en siel in sy taak. Hy is immers die Opperbeskermer van die Ryk van Sapientia. (https://www.amazon.com/dp/B01FWLXH3S)
Rachelle du Bois is in Modimole (eertydse Nylstroom) gebore en woon steeds in Suid-Afrika in Mpumalanga saam met haar gesin. Sy het haar eerste boek op tienjarige ouderdom gelees en sy lees nog steeds gemiddeld een boek elke twee dae. (Ja, sy slaap en skryf ook soms!) Soos 'n spons neem sy alles op en in, maar sy glo daar kom 'n tyd in enige mens se lewe wat jy moet begin teruggee. Sy het nog nooit soveel vreugde en pret gehad soos juis nou nie. Sy gebruik die skrywersnaam Rachelle du Bois ter wille van haar kinders se pleidooie! Sy skryf en voltooi haar eerste volledige liefdesnovelle in Augustus 2013, waarna sy vyftien ander boeke skryf in beide Afrikaans en Engels. Dit sluit twee fantasieverhale in. Twee van haar liefdesromans/novelles is komies van aard, vol guitigheid, stuitigheid, lag en pret. Die ander boeke is van 'n meer ernstige aard en spreek werklike lewenskwessies aan. Sy probeer haar verhale eerlik hou en sy skryf uit die hart oor die lewe, oor lief en leed, oor lag en huil. Haar karakters leef in hierdie eeu en beleef pyn en swaarkry, hulle lag en speel en het lief sonder skroom. Hulle vind romanse in elke faset van die lewe. Hulle oorleef omdat hulle kies om voluit te lewe. Haar doel is om bewustheid van die mens se innerlike krag te kweek, om haar lesers diep te laat delf op soek na die kern van die self, om opnuut die wonder van menswees en van die liefde te ontdek. Sy deel allerlei interessante dinge oor haar werk, deel haar wysheid en insig, die wonder van die gedig. Vir meer inligting oor haar Afrikaanse boeke, besoek https://rachelledubois.com/nuwe-boeke/